કોઇના મોબાઇલ પર ફોન કે મેસેજ આવે છેઃ ફલાણી-ફલાણી ગિફ્ટ માટે તમારા ફોન નંબરની પસંદગી થઇ છે. એ ગિફ્ટ કે લોટરી પણ પાછી લાખો, કરોડોની હોય છે અને આ ગિફ્ટ મેળવવા માટે સામેવાળી વ્યક્તિએ આપેલાં એકાઉન્ટ નંબરમાં અમુક રકમ જમા કરાવવાની રહે છે. આવી લાખો, કરોડોની લાલચમાં આવીને કેટલાંય લોકો હજારો રૃપિયા આપેલાં એકાઉન્ટ નંબરમાં જમા કરાવી દેતા હોય છે અને પછી રાહ જોવા લાગે છે કે લાખો, કરોડોની ગિફ્ટ ક્યારે મળશે. એક્ચ્યુલી આવી કોઇ ગિફ્ટ કે લોટરી હોતી જ નથી. બીજા એક પેંતરાની વાત કરીએ જેમાં બેન્કના નામે ફ્રોડ કરવામાં આવે છે. આ પેંતરામાં ગ્રાહકોને ડરાવવામાં આવે છે કે તમારું એટીએમ બ્લોક થઇ જશે અથવા એકાઉન્ટ ફ્રિજ થઇ જશે. જો તમે એવું ન ઇચ્છતા હો તો તમારી પાસે જે માહિતી માગવામાં આવે તે તમારે આપવાની રહે છે. ગ્રાહકો પણ પાછા પોતાની એકાઉન્ટ ડિટેઇલ સામેવાળી વ્યક્તિ જે ખરેખર ફ્રોડ છે, તેને પૂરી પાડે છે અને ગ્રાહક દ્વારા આપવામાં આવેલી માહિતીને આધારે જ ગુનેગારો બેન્કના એકાઉન્ટમાંથી લાખો રૃપિયા છૂ કરી જતા હોય છે. ફંડ ટ્રાન્સફરના એક્સપર્ટ ક્ષણવારમાં મોટી રકમ ટ્રાન્સફર કરી દેતા હોય છે. તમારી આંખોની સામે જ તમારા રૃપિયાનું ગોપીચંદન કરી નાખવામાં આવતું હોય છે. ખુદ મુંબઇ પોલીસના કેટલાંય કર્મચારીઓની સેલરી એક્સિસ બેન્કમાંથી આ રીતે જ ઉડી ગઇ. ગુનેગારોને શોધનારા પોલીસવાળા જ ગુનેગારોના પેંતરાનો ભોગ બની ગયા.